מפלגת מרצ הייתה היחידה שהסכימה לחשוף את דוחותיה הכספיים. מפחיד לחשוב מה מסתתר בדוחות שלא יראו אור יום
מפלגת מרצ העבירה, לכל הפחות, סכום של 422,934 שקלים לבית דפוס בשם דיגי פרינט בכפר קסאם, שבבעלות אחיו של חבר הכנסת מהמפלגה – עיסווי פריג. כך חשפנו ב"מאה ימים של שקיפות" יחד עם צוות "הצינור".  המפלגה תקצבה את בית הדפוס בסכום של 129,861 שקלים בעת הבחירות המוניציפליות בשנת 2013. באותה שנה, העבירה המפלגה עוד 79,000 שקלים במהלך קמפיין הבחירות לכנסת. בשנת 2015 העבירה המפלגה לבית הדפוס 214,073 שקלים במהלך קמפיין הבחירות לכנסת. בעל בית הדפוס, חאמזה פריג, הוא אחיו של חבר הכנסת עיסווי פריג ממרצ. בשיחה איתנו הצהיר ח"כ פריג כי הוא מכיר את בית הדפוס פריג, ואמר: "בוודאי שאני מכיר את הדפוס, זה משפחה", בהמשך הדברים אמר פריג כי הוא "נמצא במקום אחר" והפנה אותנו לבית הדפוס ולמרצ. חאמזה פריג אמר בשיחה כי כל ההתקשרות עם מרצ הייתה "במסגרת הצעת מחיר והזמנות". פריג הצהיר כי היו לפחות חמישה בתי דפוס שהתחרו במכרז לאספקת שירותי הדפוס. אלא שבמרצ אומרים כי לא בוצע מכרז. באופן אבסורדי הוצאות המפלגות סודיות אף שמדובר בכספי הציבור. אין לציבור שום דרך לדעת על מה ולאן משולמים מאות מיליוני שקלים מכיסו. דווקא מרצ הסכימו לפניית מאה ימים של שקיפות וחשפו את הדוחות הכספיים שלהם, בניגוד לשאר המפלגות אליהן פנינו. מפחיד לחשוב מה מסתתר בדו"חות האלו, ועד שלא תהיה שקיפות בנושא הכספים האלו עלולים, בחסות האפילה, ללכת לכיסי מקורבים וגוזרי קופונים. ממרצ מסרו בתגובה כי "במהלך התקופה המיוחסת רכשה המפלגה דפוס ממספר רב של בתי דפוס. עבודתנו החלקית עם דפוס די גיי פרינט אינה קשורה לח"כ פריג, ואף החלה לפני בחירתו של פריג לכנסת. ספציפית לטובת בית הדפוס די גיי עמד יתרון ההדפסה בשבת, שהוא משמעותי בשמן ניהול מערכת בחירות בה הליכים כאלה הם יומיומיים. "באופן עקרוני וגורף מרצ עובדת עם בית הדפוס שמציג את הצעת המחיר הזולה ביותר לכל עבודה בנפרד תוך הקפדה על איכות ההדפסה. במפלגה נוהל קבלת מספר הצעות מחיר הוא מקובל שוויוני ושקוף". עדכון: ‏מזכ"ל מרצ מוסי רז עלה לראיון מולי ברדיו. במקום להתחמק, הוא הודה שהעברת כסף לאחיו של ח"כ פריג נראית רע. הודיע שכנראה לא יחדשו את ההתקשרות עמו. 